DOI: 10.14457/tu.the.2016.1432
title: ข้อเสนอต่อคณะกรรมการการเลือกตั้งกับการเสริมสร้างพรรคการเมืองให้เป็นสถาบันทางการเมืองที่เข้มแข็ง

description: การศึกษาเรื่อง ข้อเสนอต่อคณะกรรมการการเลือกตั้งกับการเสริมสร้างพรรคการเมืองให้เป็นสถาบันทางการเมืองที่เข้มแข็ง มีวัตถุประสงค์เพื่อศึกษาบทบาทของสำนักงานคณะกรรมการการเลือกตั้งในการเสริมสร้างให้พรรคการเมืองเป็นสถาบันทางการเมืองที่เข้มแข็ง โดยมุ่งศึกษาถึงความสำคัญของพรรคการเมืองและการมีพรรคการเมืองที่เข้มแข็ง ตลอดจนการรวบรวมแนวทางในการเสริมสร้างความเข้มแข็งให้แก่พรรคการเมือง เพื่อหาแนวทางที่เหมาะสมและมีประสิทธิภาพในการเสริมสร้างความเข้มแข็งให้แก่พรรคการเมือง พร้อมทั้งหาข้อเสนอแนะเชิงนโยบายในการส่งเสริมและสนับสนุนให้พรรคการเมืองเป็นสถาบันทางการเมืองจากการศึกษา พบว่า พรรคการเมืองมีบทบาทที่สำคัญมากในระบอบประชาธิปไตย ความสำเร็จและความล้มเหลวของระบบรัฐสภาจึงขึ้นอยู่กับว่าพรรคการเมืองปฏิบัติหน้าที่ต่าง ๆ เนื่องจากพรรคการเมืองเป็นตัวเชื่อมระหว่างรัฐสภาและประชาชน เป็นผู้กลั่นกรองข้อเรียกร้องของประชาชนผ่านกิจกรรมทางการเมือง โดยเฉพาะอย่างยิ่งผ่านระบบการเลือกตั้งในกระบวนการสร้างเจตนารมณ์ทางการเมืองตามระบอบประชาธิปไตยสมัยใหม่ “พรรคการเมือง” ซึ่งเป็นตัวกลางที่สำคัญระหว่างรัฐกับประชาชน จำเป็นต้องทำหน้าที่อย่างมีประสิทธิภาพ ซึ่งการสนับสนุนและส่งเสริมให้พรรคการเมืองมีความเข้มแข็งเป็นสถาบันทางการเมืองนั้น เป็นบทบาทหน้าที่ของคณะกรรมการการเลือกตั้งในการสนับสนุนพรรคการเมือง เพื่อให้พรรคการเมืองสามารถดำเนินกิจกรรมในทางการเมืองให้เป็นไปตามเจตนารมณ์และวิถีทางการปกครองตามระบอบประชาธิปไตย แต่ในข้อเท็จจริงปรากฏว่ามีพรรคการเมืองของไทยจำนวนมากมีการดำเนินกิจกรรมทางการเมืองไม่เป็นไปตามบทบาทหน้าที่ที่กำหนด โดยพรรคการเมืองส่วนใหญ่ดำเนินกิจกรรมการรณรงค์เลือกตั้งมุ่งเน้นการชนะการเลือกตั้งมากกว่าการให้ความสำคัญในการเสริมสร้างความรู้ความเข้าใจและเจตคติที่ดีต่อการเมืองการปกครองในระบอบประชาธิปไตยให้แก่ประชาชนจากปัญหาที่เกิดขึ้น ผู้วิจัยจึงขอเสนอแนวทางต่อคณะกรรมการการเลือกตั้งในการเสริมสร้างความเข้มแข็งให้กับพรรคการเมือง เห็นควรเลือกใช้ทางเลือกที่ 3  เนื่องจากการจะทำให้พรรคการเมืองเป็นสถาบันทางการเมือที่เข้มแข็งได้นั้น พรรคการเมืองจำเป็นต้องมีการดำเนินกิจกรรมภายในพรรค และกิจกรรมของพรรคการเมืองนั้นจะขับเคลื่อนได้ก็ต่อเมื่อมีปัจจัยหลักสำคัญ นั่นก็คือ “เงินสนับสนุนพรรคการเมือง” จึงเสนอแนวทางในการเสริมสร้างความเข้มแข็งให้แก่พรรคการเมือง โดยการให้คณะกรรมการการเลือกตั้งเพิ่มมาตรการในการปรับปรุงโครงสร้างการบริหารพรรคการเมืองและองค์ประกอบของพรรคการเมือง และมีการเปลี่ยนแปลงโครงสร้างกฎหมายพรรคการเมืองกับการให้เงินรวมถึงประโยชน์อื่นในสนับสนุนพรรคการเมือง ซึ่งจากการศึกษาจะเห็นได้ว่าพรรคการเมืองส่วนใหญ่ตกอยู่ภายใต้ความครอบงำของผู้นำพรรคเพียงจำนวนน้อย ทำให้พรรคการเมืองไม่มีความเป็นประชาธิปไตยภายในพรรคที่ส่งผลกระทบต่อการเสริมสร้างความเข้มแข็งให้แก่พรรคการเมือง การกำหนดขอบเขตของกิจกรรมจึงต้องมีการขยายโครงสร้างของพรรคออกไปเพื่อเป็นรากฐานรองรับมวลชน แต่ในการดำเนินกิจกรรมต่าง ๆ นั้น ก็ต้องมีความจำเป็นที่ต้องใช้เงิน หากพรรคการเมืองมีแหล่งที่มาอย่างเหมาะสม ก็ย่อมจะเป็นหลักประกันว่าพรรคการเมืองจะไม่ตกอยู่ภายใต้การครอบงำของกลุ่มบุคคลใดบุคคลหนึ่ง จึงควรมีแนวทางในการเสริมสร้างความเข้มแข็งให้กับพรรคการเมือง โดยการดำเนินการจัดตั้งสาขาพรรค การเพิ่มประสิทธิภาพการบริหารขององค์กรภายในพรรค ซึ่งอาจมีการปรับปรุงด้านการมีส่วนร่วมของสมาชิกพรรคให้มากขึ้น รวบรวมปัญหาและความต้องการของสมาชิกพรรคสู่องค์กรส่วนกลางของพรรคอย่างสม่ำเสมอ เพื่อทำการวิเคราะห์ และหามาตรการกลับไปแก้ไขปรับปรุงการบริหารงาน โครงสร้างของพรรคการเมือง รวมถึงด้านงบประมาณในการดำเนินกิจกรรมของพรรค จะเห็นได้ว่าการจัดองค์กรภายในพรรคการเมืองเองนั้นเป็นกลไกสำคัญให้พรรคการเมืองให้พรรคการเมืองขับเคลื่อนงานระหว่างสมาชิกพรรคการเมืองและพรรคการเมืองสู่ประชาชน เพราะสิ่งที่พรรคการเมืองเสนอให้แก่สมาชิกและประชาชานั้น เป็นแรงจูงใจให้สมาชิกพรรคและประชาชนสนับสนุนพรรคการเมืองนั้น ๆ ดังนั้น ศักยภาพของพรรคการเมืองในการบริหาร ได้แก่ ความสามารถในการจัดองค์กร รูปแบบการบริหารงาน อัตรากำลังของบุคลากรพรรค รวมถึงงบประมาณและเครื่องมือในการดำเนินงาน ที่จะทำให้พรรคการเมืองนำไปสู่เป้าหมายอันเดียวกันได้